Škola: **Základná škola Tribečská 1653/22, 955 01 Topoľčany**

Autor práce: **Kristína Kyseľová**

Vek: **12 rokov**

Názov práce: **Keby vedel starý strom rozprávať**

Súťažná kategória: **rozprávanie**

Žáner: **rozprávanie**

Forma: **próza**

**Keby vedel starý strom rozprávať**

Predo mnou je drevená lavička. Myslím si, že je tam ešte dlhšie ako ja. Keď som bol ešte malým stromčekom a mama mi spievala uspávanku, sedávali na lavičke kadejakí ľudia. Najradšej mám prechádzajúcich sa psičkárov. Tí si vždy len sadnú a moja koruna im robí tieň. Ale nie každý je ku mne taký slušný a zdvorilý. Napríklad zaľúbené dvojice. Bolo by vám príjemné, keby vám nožom ryli do kôry srdiečka a rôzne nápisy. M+J. R+A. Ani neviem, čo to poriadne znamená. Kto je M? Kto je J? Ktorý z nich je dievča? A ktorý je chalan? To sa asi nikdy nedozviem. Od takýchto zamilovaných párikov asi nikdy nebudem mať pokoj. Prečo museli dať tú lavičku práve pod moju korunu? Vôbec si to neviem vysvetliť.

Po parku sa práve prechádza ďalšia zamilovaná dvojica. Pri prvom vychádzkovom okruhu si mňa a moju už akoby súčasť, lavičku, nevšimli. Dúfam, že jeden z dvojice má slabšiu kondičku a po druhom okruhu park opustia. Vôbec neviem, čo majú v pláne. Ale to mi môže byť jedno. Teda pokiaľ sa ma to netýka. Uf, ako mi odľahlo. Odchádzajú. Snáď sa tu už dnes žiaden podobný párik neobjaví.

Začína fúkať vietor. Je veľmi príjemné, ako sa mi pohráva s listami. Lístky sa kolíšu raz doľava, inokedy doprava. Konečne niečo iné, ako tie neznesiteľné horúčavy. Na moje 80-te narodeniny, čo bolo kedysi pred pár rokmi, bolo úplne iné počasie. Spomínam si, ako v ten deň prekročila teplota hranicu 30 stupňov Celzia. Návštevníci parku sa o ničom inom nerozprávali. Vraj to vysielali aj v telke! Dnes, keď oslavujem okrúhle 90-te narodeniny, je omnoho teplejšie. Takéto počasie je v posledných rokoch na dennom poriadku. Ovlažujúci dážď by sa už veru zišiel. Neviem, kedy naposledy pršalo. Mohlo by aspoň spŕchnuť... Aj ja potrebujem vodu, nielen ľudia.

K lavičke mieri chlapček. Na hlave má korunku s nejakým nápisom v akejsi prapodivnej reči. H. A. P. P. Y. ... Ako to mám prečítať? Veď ja viem len po stromovsky. To je jazyk, ktorý ma ešte ako drobca naučila moja mamka. Ešte zvládam slovenčinu. Keď tu žijete 90 rokov, niečo sa na vás nalepí. Tak skúsim ten tajomný nápis na korune toho chlapca prečítať. Prečo tam nie je len jedno p? To bude asi chyba tlače. Mohlo by sa to čítať HAPY. Ale čo to znamená? Počkajte, vytiahnem si stromovsko-slovenský a zároveň aj slovensko-stromovský slovník. A,B,C,D, E,F... Prečo už nenasleduje H? Ahaaa, jasnééé. Som ja ale dedko zábudlivý. Zabudol som na písmeno G! Konečne som sa dostal k písmenu H. Had, halušky, halier... Ešte som nič podobné slovu HAPY nenašiel. Hapták, hapčí...Ale kde je to slovo HAPY? Tento slovník je úplne nanič. Je tam ešte jedno slovo. B.I.R.T.H.D.A.Y. Čo je to za dlhé slovo? Po dôkladnom prelúskaní celého slovníka som žiadne také slovo nenašiel. Asi budem potrebovať slovník cudzích slov. Ale existuje vôbec niečo také? Ja nič také nevlastním. So skúmaním zvláštneho nápisu som skončil. Pozoroval som chlapca. Držal v ruke fľašku s vodou. Asi márne dúfam, že by ma tou vodou ovlažil. Sadol si na lavičku a napil sa. Potom sa postavil pri môj kmeň a kľakol si. Zrazu začal vylievať vodu ku koreňom. Bol to neopísateľný pocit. Konečne vytúžená vlaha... Chlapec dopil vodu a postavil sa. Pomaly vykročil dopredu, smerom k detskému ihrisku. Nechcel som, aby odišiel, musel som sa mu predsa poďakovať. Tak som zašepkal: „Prosím, neodchádzaj.“ Otočil sa, poobzeral sa na všetky strany. Keď nikoho nezazrel, jemným hláskom sa spýtal: „Kto to bol?“ Jeho hlas znel vystrašene. „To som bol ja, strom.“ „Fakt? Odkedy stromy hovoria? To je iná haluz. A prečo nemám ísť preč?“ spýtal sa ma. „Chcel som sa ti len poďakovať.“ „A za čo?“ „Za to, že si mi dal vodu, ktorú som tak veľmi potreboval!“ Chlapec hodil divnú grimasu „Aha. Za takéto veci sa u vás, v Stromčekove alebo kde to žijete, ďakuje?“ Táto otázka ma zaskočila. Nevedel som, ako na ňu odpovedať. Rozhodol som sa zmeniť tému. „Čo za prapodivný nápis to máš na korune?“ „Prapodivný nápis?“ zašomral si chlapec. „Ten dedko je totálne pomýlený.“ Tváril som sa, že to nepočujem. Po pár minútach som konečne dostal odpoveď. „Je tam napísané HAPPY BIRTHDAY. To znamená šťastné narodeniny alebo všetko najlepšie.“ Konečne som to pochopil. Chlapec dnes asi oslavuje narodeniny! „Tak ti želám všetko najlepšie!“ „Ďakujem,“ slušne sa poďakoval chlapec. „A ujo strom, čo to máte vzadu?“ Pýtal sa na reznú ranu, ktorú tam mám už pekných 10 rokov a nie a nie sa zaceliť. Pustil som sa do rozprávania. „Sadni si a ja ti všetko porozprávam. Pred pár rokmi, v úplne bežný deň, sa tu objavili dvaja chalani, o niečo starší od teba a sadli si na lavičku.“ Chlapec s obrovským záujmom počúval. „Normálne sa rozprávali, až zrazu jeden vytiahol sekeru a začal ňou do mňa rúbať. Druhý mi začal lámať konáre a trhať listy. Dúfal som, že sa to zahojí, ale opak je pravdou.“ Na tvári chlapca som videl smútok. Ja som mu ale povedal, že ma to už nebolí a zrazu bol omnoho šťastnejší.

„Miško, kde si toľko? Poď sa hrať s deťmi!“ zakričala na chlapca, o ktorom už viem, že sa volá Miško, nejaká neznáma žena. „Ujo, už na mňa kričala mamka. Musím už ísť. Ale niekedy ešte prídem. A zase mi poviete nejaký príbeh, ale veselý. Sľubujete?“ Miškovi úplne žiarili očká. „Áno Miško, určite ti ešte nejaké príbehy porozprávam.“ Už teraz som sa tešil na jeho najbližšiu návštevu.

Netrpezlivo čakám na Michala. Odkedy sme sa spoznali, chodí sem takmer každý deň. Naposledy som mu rozprával príbeh o fretke na vôdzke. Ešte neviem, aký príbeh mu rozpoviem dnes, ale viem, že vyberiem nejaký zaujímavý. Môj čas sa kráti, a preto chcem, aby Miško vedel, aký život žijú stromy.

Škola: **Základná škola Tribečská 1653/22, 955 01 Topoľčany**

Autor práce: **Filip Filo** Vek: **11 rokov**

Názov práce: **Moja čarovná záhradka**

Súťažná kategória: **poézia**

Žáner:  **reflexívna báseň**

Forma: **poézia**

**Moja čarovná záhradka**

Existuje miesto čarovné,  
kde nikto neplatí nájomné.  
Je to naša záhrada,  
všetkých rastlín osada.

Každý hosť je tam vítaný,  
či je v kroku a či v lietaní.  
Kraľuje tam starý strom,  
na každom kúsku vtačí dom.

Býva tam strachopud aj hrdina,  
sťaby jedna veľká rodina.  
Tento strom má veľa kráľov,  
rozumných a múdrych pánov.

V prítmí tieňa duba starého,  
v tichu sa tam rodí niečo krásneho.  
On a ona v úzkom objatí,   
držia svoju lásku v zajatí.

Našli si oni miesto bezpečné,  
kde trávia svoje chvíle spoločné.   
V lone matky prírody,  
spočívajú v mechu, papradí.

Či si veľký a či malý,  
či si silný a či slabý.  
Ozlomkrky utekaj,  
hľadaj miesto – tento raj!   
Krásou sa mu nič nerovná,  
je to moja záhrada čarovná.